On käsittämätöntä, millainen koneisto suojelee Sidney Crosbyä, kirjoittaa Pekka Jalonen.

Sidney Crosby selvisi häijystä tempustaan kuin koira veräjästä. AOP

Pittsburgh Penguinsin kapteeni Sidney Crosby on loistava jääkiekkoilija, siitä ei ole kahta sanaa.

Crosbyn meriittilistaa komistavat kaksi Stanley Cupin voittoa, kaksi olympiakultaa, maailmanmestaruus, World Cupin voitto sekä nuorten maailmanmestaruus.

Crosbyn palkintokaapista löytyvät Art Ross Trophy, Hart Memorial Trophy, Maurice Richard Trophy, Conn Smythe Trophy, Lester B. Pearson Award / Ted Lindsay Award ja Mark Messier Leadership Award.

Crosby on nuorin NHL:n pistepörssin voittanut ja yli 100 tehopistettä yhdellä kaudella tehnyt pelaaja sekä nuorin Stanley Cupin voittaneen joukkueen kapteeni.

***

Crosby edustaa pelaajana paljon muutakin kuin maaleja ja maalisyöttöjä, voittoja ja palkintoja.

Crosby on myös rotta kaukalossa.

Tästä saatiin hyvä esimerkki tiistaina, kun Crosby löi pelitilanteen ulkopuolella Buffalo Sabresin Ryan O ' Reillyä mailalla takaapäin suoraan jalkojen väliin. O ' Reilly putosi tuskaisena jään pintaan.

Crosby ei saanut sikailustaan edes jäähyä, ulosajosta puhumattakaan.

Vaikka Crosbyn törkeä temppu tallentui videolle ja on edelleen kaiken maailman nähtävänä, NHL tuskin rankaisee kultapoikaansa millään tavalla.

***

Crosby on pohjoisamerikkalaisille medialle koskematon. Hänestä kirjoitetaan päivittäin ylistäviä juttuja, mutta rottamaiset temput kuitataan pienellä jos sitenkään.

Crosby on vielä toistaiseksi NHL:n valovoimaisin pelaaja, joten häntä ja hänen mainettaan suojellaan joka taholta.

Esimerkiksi ESPN aloitti heti Crosbyn tiistain sikailun jälkeen kampanjan, jossa tunnetut NHL-toimittajat valjastettiin puhumaan Crosbyn puolesta.

Muun muassa Pierre LeBrun oli sitä mieltä, että Crosbyn keihästys pitää unohtaa ja kaikkien tulee vain ihastella numero 87:n tekemää 1-0-maalia. LeBrun pitää osumaa kauden maalina NHL:ssä ja että ottelu tullaan muistamaan juuri tuosta maalista, ei Crosbyn keihästyksestä.

Kolme muuta toimittajaa oli samoilla linjoilla eikä kukaan uskaltanut vaatia Crosbylle pelikieltoa.

Mitä jos Toronto Maple Leafsin Leo Komarov iskisi mailallaan Crosbyä takaapäin kulkusille?

Samat toimittajat huutaisivat kurkku suorana Komaroville pitkää pelikieltoa.

NHL:llä on sääntönsä, mutta säännöt eivät ole kaikille samat.

Crosbyllä on omat sääntönsä, joita hän käyttää häikäilemättä hyväkseen. Ja jos muu ei auta, Crosby itkee tuomareille.